text: Ung mands tilstand alvorlig efter slagsmål 
  12 januar 2011 kl. 12.22
  23-årig bevidstløs på andet døgn efter kamp med arrestbetjente.
  En 23-årig mandlig indsat fra Kolding Arrest er bevidstløs på andet døgn efter kamp med arrestbetjente tirsdag. Det oplyser Sydøstjyllands Politi.
  Ifølge politiet modsatte den 23-årige sig en planlagt overførsel fra arresthuset til et andet afsoningssted. Derfor kom det til kamp mellem den indsatte og "flere betjente", siger politiinspektør Verner Pedersen, der betegner den indsattes tilstand som "alvorlig".
  - Der bliver anvendt magt, og da vi ankommer til stedet ligger den 23-årige livløs. Han bliver bragt til sygehuset, hvor han har været siden, siger politiinspektøren.
  Politiet vil ikke uddybe, hvilken form for magt betjentene anvendte. Ej heller den 23-åriges nærmere fysiske skader vil politiet ud med indtil videre.
  Episoden fandt ifølge politiet sted tirsdag formiddag.
  